ΔΙΑΤΑΞΗ ΤΟΥ ΠΡΩΤΟΔΙΚΕΙΟΥ (ΠΡΩΤΟ ΤΜΗΜΑ) ΤΗΣ 8ΗΣ ΔΕΚΕΜΒΡΙΟΥ 1993 (27293). - KRUIDVAT BVBA ΚΑΤΑ ΕΠΙΤΡΟΠΗΣ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ. - ΠΑΡΕΜΒΑΣΗ. - ΥΠΟΘΕΣΗ T-87/92.



Συλλογή της Νομολογίας του Δικαστηρίου 1993 σελίδα II-01375



Περίληψη

Διάδικοι

Σκεπτικό της απόφασης

Διατακτικό



Λέξεις κλειδιά

++++

1. Διαδικασία * Παρέμβαση * Πρόσωπα που έχουν έννομο συμφέρον * Διαφορά σχετικά με το κύρος αποφάσεως περί εφαρμογής των κανόνων ανταγωνισμού * Προσφυγή ακυρώσεως κατά αποφάσεως που επιτρέπει εξαίρεση σε σύστημα επιλεκτικής διανομής για καλλυντικά προϊόντα πολυτελείας * Επιχείρηση η οποία ανταγωνίζεται την επιχείρηση αποδέκτη της αποφάσεως και η οποία έχει η ίδια τύχει εξαιρέσεως * 'Εμμεσο συμφέρον για την επίλυση της διαφοράς * Απαράδεκτο

[Συνθήκη ΕΟΚ, άρθρα 85 PAR 3 Οργανισμός (ΕΟΚ) του Δικαστηρίου, άρθρο 37, εδ. 2 Κανονισμός Διαδικασίας του Πρωτοδικείου, άρθρο 115]

2. Διαδικασία * Παρέμβαση * Πρόσωπα που έχουν έννομο συμφέρον * Διαφορά σχετικά με το κύρος αποφάσεως περί εφαρμογής των κανόνων ανταγωνισμού * 'Ενωση επιχειρήσεων μη έχουσα συμμετάσχει στη διοικητική διαδικασία που προηγήθηκε της λήψεως της αποφάσεως * Παραδεκτό * Προϋποθέσεις * Μη δυνατότητα επεκτάσεως σε κατ' ιδίαν επιχειρηματίες

[Οργανισμός (ΕΟΚ) του Δικαστηρίου, άρθρο 37, εδ. 2 Κανονισμός Διαδικασίας του Πρωτοδικείου, άρθρο 115]

Περίληψη

1. Είναι απαράδεκτη, στο πλαίσιο προσφυγής ακυρώσεως κατά αποφάσεως ληφθείσης για την εφαρμογή των κανόνων ανταγωνισμού και επιτρέπουσας εξαίρεση βάσει του άρθρου 85, παράγραφος 3, της Συνθήκης σε σύστημα επιλεκτικής διανομής για καλλυντικά προϊόντα πολυτελείας, η αίτηση παρεμβάσεως ανταγωνίστριας της επιχειρήσεως αποδέκτη της προσβαλλομένης αποφάσεως, ανταγωνίστριας επιχειρήσεως της οποίας το συμφέρον συνίσταται στην κατοχύρωση της δικής της θέσεως στο πλαίσιο άλλης αποφάσεως περί εξαιρέσεως, της οποίας είναι αποδέκτης και η οποία, μολονότι ανάλογη με την επίδικη στην παρούσα υπόθεση, διακρίνεται ωστόσο απ' αυτή.

Συγκεκριμένα, σε μια τέτοια αλληλουχία, το έννομο συμφέρον για την επίλυση της διαφοράς, υπό την έννοια του άρθρου 37, δεύτερο εδάφιο, του Οργανισμού του Δικαστηρίου, πρέπει να νοηθεί ως συμφέρον για την τύχη που επιφυλάσσεται στα συγκεκριμένα αιτήματα που αφορούν τη συγκεκριμένη πράξη της οποίας ζητείται η ακύρωση και όχι ως έμμεσο συμφέρον λόγω ομοιότητας καταστάσεων.

2. H πρακτική του Δικαστηρίου και του Πρωτοδικείου, σύμφωνα με την οποία μπορεί να επιτραπεί σε ένωση επιχειρήσεων, αν δεν έχει συμμετάσχει στη διοικητική διαδικασία που προηγήθηκε της λήψεως αποφάσεως περί εφαρμογής των κανόνων ανταγωνισμού, να παρέμβει εφόσον

i) είναι αντιπροσωπευτική σημαντικού αριθμού επιχειρήσεων που δρουν στον οικείο τομέα,

ii) οι σκοποί της περιλαμβάνουν και αυτόν της προστασίας των μελών της,

iii) η υπόθεση μπορεί να θέσει ζητήματα αρχής που επηρεάζουν τη λειτουργία του οικείου τομέα και, επομένως,

iv) τα συμφέροντα των μελών της μπορούν να θιγούν σε σημαντικό μέτρο από την εκδοθησομένη απόφαση,

δεν μπορεί να επεκταθεί σε αίτηση παρεμβάσεως υποβληθείσα από επιχειρηματία που ενεργεί ατομικώς.

Διάδικοι

Στην υπόθεση T-87/92,

BVBA Kruidvat, εταιρία βελγικού δικαίου, με έδρα το Saint-Nicolas (Βέλγιο), εκπροσωπούμενη από τους Onno Willem Brouwer, δικηγόρο Άμστερνταμ, και Yves van Gerven, δικηγόρο Βρυξελλών, με αντίκλητο στο Λουξεμβούργο τον δικηγόρο Marc Loesch, 11, rue Goethe,

προσφεύγουσα,

κατά

Επιτροπής των Ευρωπαϊκών Κοινοτήτων, εκπροσωπουμένης από τον Berend-Jan Drijber, μέλος της Νομικής Υπηρεσίας, με αντίκλητο στο Λουξεμβούργο τον Nicola Annecchino, μέλος της Νομικής Υπηρεσίας, Centre Wagner, Kirchberg,

καθής,

που έχει ως αντικείμενο την ακύρωση της αποφάσεως 92/428/ΕΟΚ της Επιτροπής, της 24ης Ιουλίου 1992, σχετικά με διαδικασία εφαρμογής του άρθρου 85 της Συνθήκης ΕΟΚ (IV/33.542 * Σύστημα επιλεκτικής διανομής της εταιρίας Parfums Givenchy, EE 1992, L 236, σ. 11),

ΤΟ ΠΡΩΤΟΔΙΚΕΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ

(πρώτο τμήμα),

συγκείμενο από τους R. Schintgen, Πρόεδρο, R. Garcia-Valdecasas, H. Kirschner, K. Lenaerts και C. W. Bellamy, δικαστές,

γραμματέας: H. Jung

εκδίδει την ακόλουθη

Διάταξη

Σκεπτικό της απόφασης

1 Με αίτηση που κατέθεσε στη Γραμματεία του Πρωτοδικείου στις 11 Μαρτίου 1993, η Parfums Givenchy SA, εταιρία γαλλικού δικαίου, με έδρα το Levallois-Perret (Γαλλία), εκπροσωπούμενη από τον Francois Bizet, δικηγόρο Παρισιού, με αντίκλητο στο Λουξεμβούργο τον δικηγόρο Aloyse May, 31, Grand-rue, ζήτησε να παρέμβει στην υπόθεση Τ-87/92 υπέρ της καθής.

2 Η αίτηση παρεμβάσεως υποβλήθηκε σύμφωνα με το άρθρο 115 του Κανονισμού Διαδικασίας του Πρωτοδικείου και κατ' εφαρμογήν του άρθρου 37, δεύτερο εδάφιο, του Οργανισμού (ΕΚ) του Δικαστηρίου, άρθρου το οποίο έχει εφαρμογή επί της ενώπιον του Πρωτοδικείου διαδικασίας δυνάμει του άρθρου 46, πρώτο εδάφιο, του ως άνω Οργανισμού.

3 Σύμφωνα με το άρθρο 116, παράγραφος 1, τρίτο εδάφιο, του Κανονισμού Διαδικασίας, ο πρόεδρος του πρώτου τμήματος έφερε την αίτηση ενώπιον του τμήματος.

4 Με την αίτηση παρεμβάσεως, η Parfums Givenchy ισχυρίζεται ειδικά ότι είναι αποδέκτρια της αποφάσεως που προσβάλλει η προσφεύγουσα. Η παρούσα διαδικασία είναι ικανή να επηρεάσει ευθέως τα συμφέροντα της Parfums Givenchy, καθόσον η εταιρία αυτή έχει θέσει σε λειτουργία το δίκτυο των εγκεκριμένων διανομέων της στο σύνολο του εδάφους της Κοινότητας, σύμφωνα με τη σύμβαση εγκεκριμένου διανομέα και τους σχετικούς με αυτή γενικούς όρους πωλήσεως, σύμβαση και γενικούς όρους που η Επιτροπή εξαίρεσε με την ως άνω απόφαση από την εφαρμογή του άρθρου 85, παράγραφος 1, της Συνθήκης.

5 Η αίτηση παρεμβάσεως επιδόθηκε στους διαδίκους, σύμφωνα με το άρθρο 116, παράγραφος 1, του Κανονισμού Διαδικασίας.

6 Με δικόγραφο που κατέθεσε στη Γραμματεία του Πρωτοδικείου στις 22 Μαρτίου 1993, η καθής γνωστοποίησε ότι δεν έχει καμία αντίρρηση όσον αφορά την παρέμβαση της Parfums Givenchy. Με δικόγραφο που κατέθεσε την 1η Απριλίου 1993, η προσφεύγουσα γνωστοποίησε ότι δεν αντιτάσσεται στην αίτηση παρεμβάσεως.

7 Δυνάμει του άρθρου 37, δεύτερο εδάφιο, του Οργανισμού (ΕΚ) του Δικαστηρίου, δικαίωμα παρεμβάσεως στις διαφορές που υποβάλλονται στο Πρωτοδικείο έχει κάθε πρόσωπο που έχει συμφέρον στην επίλυση της διαφοράς.

8 Εφόσον με την προσφυγή διώκεται η ακύρωση μιας αποφάσεως της Επιτροπής που κήρυξε ανεφάρμοστες τις διατάξεις του άρθρου 85, παράγραφος 1, της Συνθήκης ΕΟΚ τόσο στη στερεότυπη σύμβαση εγκεκριμένου διανομέα που συνάπτει η Parfums Givenchy ή, ενδεχομένως, οι αποκλειστικοί πράκτορές της με τους εγκατεστημένους εντός της Κοινότητας εξειδικευμένους λιανοπωλητές της όσο και στους γενικούς όρους πωλήσεως που συνοδεύουν την ως άνω σύμβαση, πρέπει να αναγνωριστεί ότι η Parfums Givenchy έχει συμφέρον να παρέμβει στην παρούσα υπόθεση υπέρ της καθής.

Διατακτικό

Για τους λόγους αυτούς,

ΤΟ ΠΡΩΤΟΔΙΚΕΙΟ (πρώτο τμήμα)

διατάσσει:

1) Επιτρέπει την παρέμβαση της Parfums Givenchy SA στην υπόθεση Τ-87/92 υπέρ της καθής.

2) Θα ταχθεί προθεσμία στην παρεμβαίνουσα προκειμένου να εκθέσει εγγράφως τους ισχυρισμούς της προς στήριξη των αιτημάτων της.

3) Αντίγραφο όλων των εγγράφων της διαδικασίας θα επιδοθεί στην παρεμβαίνουσα με επιμέλεια του Γραμματέα.

4) Επιφυλάσσεται ως προς τα δικαστικά έξοδα.

Λουξεμβούργο, 8 Δεκεμβρίου 1993.